**Kjemiker og apoteker Harald Conrad Thaulow – en markant skikkelse i Christiania**

*Gunvor Solheim og Jens Kristian Wold* *gunsol@online.no*

De fleste legemidler ble produsert på apotek frem til ca. 1970, og laboratorier og reseptur var en viktig del av apoteket. Mange apotekere var dyktige kjemikere og en av dem var Harald Conrad Thaulow (1815 – 1881).

Han var født i Slesvig i en dansk/norsk embetsmannsfamilie. Han var yngst av tre brødre og alle tre bosatte seg i Norge: Den eldste var lege, den neste kjemiker og første professor i kjemi ved Universitetet i Oslo. Harald disiplinerte på apotek 1832 – 36 og begynte på kjemistudier i Kiel, men etterfulgte så sin bror som amanuensis i kjemi i Christiania fra oktober 1836 – 1843.

Den første veiledning i kvalitativ analyse var klar i 1840 og han utmerket seg faglig både i foredrag og etter hvert med 73 vitenskapelige publikasjoner. Han var ellers en flittig skribent i den offentlige debatt.

Da det tredje apoteket i Christiania ble lyst ut i 1842, var han yngst av 12 søkere, men ble innstilt som nummer 1. Det var nytt at apoteket skulle besettes av den faglig best kvalifiserte. Til gjengjeld ble apotekprivilegiet personlig og ikke arvelig eller salgbart som ellers.

I 1844 giftet han seg med Nicoline (Nina) Munch og de fikk fem barn, den mest kjente er maleren Fritz Thaulow. Hjemmet til Nina og Harald Thaulow i Storgaten 21, populært kalt Løven, ble møtested for mange kunstnere: Henrik Ibsen, Bjørnstjerne Bjørnson, Edvard Grieg, Aasmund Vinje og Ole Bull.

Thaulow var en av grunnleggerne av Christiania Dampkjøkken i 1857 og en sterk kandidat som modell for dr. Stockman i Ibsens skuespill «En folkefiende».

I 1866 kjøpte han eiendommen Granbakken og døpte den Volvat, bygget to hus, demmet opp Frøensdammen og bygget et tårn. Det siste til almen benyttelse.

I 1877 opprettet han et legat «Til Minde om det Opsving som Chemien vandt 4de August 1774». Det var dagen da Joseph Priestly isolerte oksygen. Legatet skulle deles ut etter 100 år og er hittil gitt ut 7 ganger.

Han døde brått 11. mars 1881 og på gravstedet står: «Er ist ein Mensch gewesen, das heisst ein Kampfer sein»